ÅRLIG RAPPORT FOR 2015 OM GENNEMFØRELSEN AF FORORDNING (EF) NR. 300/2008 OM FÆLLES BESTEMMELSER OM SIKKERHED (SECURITY) INDEN FOR CIVIL LUFTFART

RAPPORT FRA KOMMISSIONEN TIL EUROPA-PARLAMENTET OG RÅDET

ÅRLIG RAPPORT FOR 2015 OM GENNEMFØRELSEN AF FORORDNING (EF) NR. 300/2008 OM FÆLLES BESTEMMELSER OM SIKKERHED (SECURITY) INDEN FOR CIVIL LUFTFART

Denne rapport dækker perioden 1. januar – 31. december 2015

INDLEDNING

I 2015 trådte der foranstaltninger i kraft, der forventes at resultere i en betydelig forøgelse af kapaciteten til sporing af eksplosive stoffer ved sikkerhedskontrollen af håndbagage i lufthavnene .

Ved årets udgang var beredskabsniveauet hævet i en række medlemsstater på grund af Metrojethændelsen over Sinai og angrebene i Paris. Dette påvirkede flere forskellige transportformer, herunder luftfarten, i betydelig grad. Denne risikosituation har bekræftet Kommissionens politiske tiltag og det igangværende arbejde med at forbedre kapaciteten til sporing af eksplosive stoffer ved sikkerhedskontrollen af passagerer og ved screening af luftfragt.

En yderligere målsætning i EU's luftfartssikkerhedspolitik er at sikre den rette balance mellem den størst mulige sikkerhedog andre vigtige faktorer såsom rejsekomfort, privatlivets fred og beskyttelse af personoplysninger samt facilitering af de operationelle faktorer. Denne risikobaserede tilgang vil fortsat blive fulgt i fremtiden.

I denne forbindelse udvidede Kommissionen "one-stop-security"-ordningen til at omfatte Canada og Montenegro, og den fortsatte sit arbejde med fastlæggelsen af harmoniserede regler på internationalt plan i samarbejde med USA og andre ligesindede luftfartssikkerhedspartnere. Kommissionen tog aktivt del i alle de relevante arrangementer i Organisationen for International Civil Luftfart (ICAO) og de luftfragtsrelaterede møder i Verdenstoldorganisationen (WCO). I nært samarbejde med afdelingerne for udviklingssamarbejde og naboskabspolitikken i EU er der blevet oprettet programmer for kapacitetsopbygning inden for luftfartssikkerheden i tredjelande, som gennemføres fra og med 2016. Bistanden koncentreres om lande i Afrika, Mellemøsten, EU's nabolande og stater i Centralasien. Den Europæiske Konference for Civil Luftfart (ECAC) forvalter disse programmer på Kommissionens vegne.

Der arbejdes løbende på at præcisere, harmonise og forenkle luftfartssikkerhedslovgivningen i overensstemmelse med EU's målsætninger om bedre regulering. Gennemførelsesretsakterne om luftfartssikkerhed, dvs. Kommissionens forordning (EU) nr. 185/2010 og Kommissionens afgørelse C(2010)774, var blevet ændret adskillige gange siden deres ikrafttrædelse i april 2010. Kommissionen vedtog derfor i 2015 to konsoliderede og ajourførte retsakter, nemlig Kommissionens gennemførelsesforordning (EU) 2015/1998 og Kommissionens gennemførelsesafgørelse C(2015)8005, som i praksis erstatter de to førnævnte retsakter.

Og sidst, men ikke mindst, fortsatte Kommissionen i nært samarbejde med medlemsstaterne med at overvåge medlemsstaternes gennemførelse af luftfartssikkerhedsforanstaltninger via EU-inspektioner i løbet af året. Overholdelsesniveauet var stabilt, og der var i 2015 ikke behov for midlertidig udelukkelse af nogen EU-lufthavne fra EU's "one-stop-security"-ordning for at afhjælpe alvorlige mangler.

DEL I

Inspektionerne

1.Generelt

Kommissionen skal i henhold til forordning (EF) nr. 300/2008 udføre inspektioner af medlemsstaternes luftfartssikkerhedsmyndigheder (de kompetente myndigheder) og af EU-lufthavne. Schweiz er også omfattet af EU-programmet, mens EFTA-Tilsynsmyndigheden inspicerer Norge og Island ud fra tilsvarende bestemmelser. Kommissionen råder over en gruppe på ni fuldtidsansatte luftfartssikkerhedsinspektører til at løse sine inspektionsopgaver. Dette inspektionsarbejde understøttes af en pulje på omkring 100 nationale inspektører, som medlemsstaterne, Island, Norge og Schweiz har udnævnt, og som kvalificerer sig til deltagelse i Kommissionens inspektioner gennem uddannelse, som Kommissionen sørger for. En oversigt over Kommissionens og EFTA-Tilsynsmyndighedens hidtidige overvågning af overholdelsen er vedhæftet som bilag 1.

2.Inspektion af de kompetente nationale myndigheder

Kommissionen fortsatte den fjerde runde inspektioner af kompetente myndigheder i 2015. Denne rapport dækker resultaterne af alle de inspektioner, der er foretaget i løbet af 2015. I alt blev der i løbet af året foretaget elleve inspektioner af kompetente myndigheder. For de fleste medlemsstaters vedkommende viste disse inspektioner betydelige forbedringer i forhold til tidligere inspektioner.

De hyppigst afslørede mangler i 2015 vedrørte mindre uoverensstemmelser i forbindelse med den fulde tilpasning af de nationale luftfartssikkerhedsprogrammer og begrænsninger i gennemførelsen af de nationale kvalitetskontrolprogrammer. Hvad angår sidstnævnte var der stadig visse medlemsstater, der ikke havde foretaget en fyldestgørende overvågning af udenlandske luftfartsselskabers og regulerede enheders sikkerhedsprogrammer for at se på, om de er dækkende, og om de gennemføres, hovedsageligt på grund af begrænsede ressourcer og de mange enheder, der er tale om. De fleste medlemsstater sikrede dog, at minimumsantallet af inspektioner af sikkerhedsforanstaltninger i lufthavne blev overholdt. Afhjælpningen af de konstaterede mangler var også tilfredsstillende for de fleste medlemsstater, der blev inspiceret i 2015, og alle medlemsstaterne rådede over tilstrækkelige håndhævelsesforanstaltninger. Via sit peer review-system arbejder Kommissionen fortsat tæt sammen med de medlemsstater, der har vanskeligt ved at opfylde deres forpligtelser i henhold til EU-lovgivningen, for at finde frem til løsninger og yde dem bistand.

3.Indledende inspektioner i lufthavne

Der blev i 2015 gennemført 20 indledende inspektioner af lufthavne. Alle kapitler blev dækket (dog ikke ved hver inspektion). Det viste sig, at i alt 80 % af de centrale foranstaltninger var i overensstemmelse med forordningen, hvilket stort set er det samme som i de foregående år.